กระทรวงแรงงาน พร้อมยกระดับมาตรฐานศาสตร์นวดแผนไทยให้ได้มาตรฐาน ผ่านการรับรองอย่างถูกต้อง เพื่อให้ชาวต่างชาติที่ใช้บริการได้รับประโยชน์อย่างแท้จริง
นายบุญชอบ สุทธมนัสวงศ์ ปลัดกระทรวงแรงงาน เปิดเผยถึงผลตอบรับการให้บริการนวดแผนไทยภายในการประชุมเอเปค ว่า ตลอดระยะเวลา 7 วันที่ผ่านมาว่า ได้รับเสียงตอบรับเป็นอย่างดีจากสื่อมวลชนทุกแขนงรวมถึงผู้ร่วมการประชุมเอเปคทั้งชาวไทยและต่างชาติ ให้ความสนใจมาใช้บริการนวดแผนไทย ที่กระทรวงแรงงานนำไปให้บริการภายในศูนย์การประชุมแห่งชาติสิริกิติ์ เกือบ 2,000 คน และส่วนใหญ่อยากกลับมาใช้บริหารอีก ถือเป็นอีกหนึ่งช่องทางในการเผยแพร่ประชาสัมพันธ์ให้ต่างชาติรับรู้ถึงศาสตร์นวดแผนไทย ในการช่วยบำบัดและรักษาได้หลายโรคอย่างกว้างขวางมากขึ้น แม้ปัจจุบันธุรกิจนวดแผนไทย เปิดให้บริการในต่างประเทศเป็นจำนวนมาก เป็นที่รู้จักของชาวต่างชาติอย่างกว้างขวางแล้วก็ตาม โดยเฉพาะชาวต่างชาติในยุโรป สหรัฐฯ ตะวันออกกลาง เกาหลี และญี่ปุ่น ที่ให้ความนิยมใช้บริการนวดแผนไทย ทั้งนี้มองว่าทิศทางตลาดนวดแผนไทยในต่างแดน ยังคงสดใสเป็นที่ต้องการอีกหลายประเทศ ซึ่งกระทรวงแรงงาน มีแนวทางในการพัฒนาส่งเสริมทักษะการนวดแผนไทยผ่านศูนย์ฝึกอบรมกรมพัฒนาฝีมือแรงงาน ผลิตหมอนวดแผนไทยกระจายตลาดต่างประเทศจากหลักหมื่นคนเป็นหลักแสนคน  โดยเน้นการขยายคุณภาพการให้บริการหมอนวดให้ได้มาตรฐาน พร้อมออกใบรับรองเป็นเครื่องยืนยันถึงมาตรฐานที่ได้รับจากกระทรวงแรงงาน เนื่องจากยังมีร้านนวดแผนไทยอีกหลายร้านที่ยังไม่ได้มาตรฐานและไม่ได้เป็นคนไทยที่ให้บริการปลัดกระทรวงแรงงาน ยังได้กล่าวเชิญชวนผู้ที่สนใจสามารถติดต่อเข้ารับการฝึกอบรมหลักสูตรนวดแผนไทยให้ได้มาตรฐาน โดยไม่จำกัดสัญชาติ และในอนาคตกระทรวงแรงงานจะผลักดันการรับรองมาตรฐานร้านนวดแผนไทยที่อยู่ในต่างประเทศได้รับการรับรองว่าร้านดังกล่าวนวดโดยพนักงานคนไทย เพื่อให้ผู้ใช้บริการได้รับประโยชน์อย่างแท้จริง